## Uredba o osnivanju Visoke škole za menadžment u turizmu i informatici u Virovitici

### NN 94/2007 (13.9.2007.), Uredba o osnivanju Visoke škole za menadžment u turizmu i informatici u Virovitici

# VLADA REPUBLIKE HRVATSKE

**2821**

Na temelju članka 12. stavka 2. Zakona o ustanovama (»Narod­ne novine«, br.
76/93, 29/97 i 47/99) i članka 49. stavka 2. Zakona o znanstvenoj djelatnosti i
visokom obrazovanju (»Narodne novine«, br. 123/2003, 105/2004, 174/2004 i
46/2007), Vlada Republike Hrvat­ske je na sjednici održanoj 7. rujna 2007.
godine donijela

## UREDBU

### O OSNIVANJU VISOKE ŠKOLE ZA MENADŽMENT U TURIZMU I INFORMATICI U VIROVITICI

Članak 1.

Ovom Uredbom osniva se javna ustanova pod nazivom: Visoka škola za menadžment u
turizmu i informatici u Virovitici (u daljnjem tekstu: Škola).
Sjedište Visoke škole je u Virovitici, Trg Ljudevita Patačića 3.

Članak 2.

Osnivač Škole je Republika Hrvatska, a prava i dužnosti osnivača obavljat će
ministarstvo nadležno za visoko obrazovanje.

Članak 3.

Djelatnost Škole je:
– ustrojavanje i izvođenje stručnih studija sukladno Zakonu o znanstvenoj
djelatnosti i visokom obrazovanju (u daljnjem tekstu: Zakon) i Statutu Škole;
– obavljanje visokostručnoga razvojnog i istraživačkog rada, te znanstvenog
rada, uz uvjete prema posebnim propisima;
– ustrojavanje i izvođenje programa stalnog usavršavanja, cjeloživotnog
obrazovanja;
– izdavačka, bibliotečna i informatička djelatnost vezana za temeljnu
djelatnost.

Članak 4.

Statutom Škole pobliže se određuje broj i ustrojstvo odjela, te druga važna
pitanja za njihovo djelovanje.
Škola može imati i druge ustrojbene jedinice sukladno Zakonu i Statutu.

Članak 5.

Tijela Škole su dekan, Stručno vijeće i Upravno vijeće.
Škola može imati i druga stručna i savjetodavna tijela čije se osnivanje, sastav
i nadležnost uređuje Statutom ili drugim općim aktom.

Članak 6.

Školom upravlja Upravno vijeće.
Upravno vijeće:
– donosi program rada i razvoja Škole i nadzire njihovo izvršavanje,
– brine se o zakonitosti rada Škole, racionalnoj uporabi materijalnih i
kadrovskih resursa, te provođenju odluka Stručnog vijeća,
– odlučuje o načinu raspodjele rezultata poslovanja Škole,
– donosi odluke u drugom stupnju o ostvarivanju pojedinačnih prava radnika,
– donosi godišnji obračun,
– na prijedlog Stručnog vijeća donosi Statut uz suglasnost osnivača,
– predlaže osnivaču promjenu ili proširenje djelatnosti,
– daje suglasnost na pojedine odluke dekana i Stručnog vijeća sukladno Statutu,
– daje osnivaču i dekanu prijedloge i mišljenja o pojedinim pitanjima,
– obavlja druge poslove predviđene Statutom.
Prije donošenja odluka koje utječu na povećanje troškova rada, Upravno vijeće
dužno je zatražiti prethodnu suglasnost ministarstva nadležnog za poslove
visokog obrazovanja.

Članak 7.

Upravno vijeće ima pet članova od kojih tri imenuje osnivač, a dva bira Stručno
vijeće Škole na vrijeme od četiri godine. Predsjed­nika Upravnog vijeća biraju
članovi između sebe. U radu Upravnog vijeća bez prava glasovanja sudjeluje dekan
Škole.
Osnivač i Stručno vijeće mogu razriješiti članove koje imenuju, odnosno biraju u
Upravno vijeće i prije isteka vremena na koje su imenovani, odnosno izabrani.
Način rada i odlučivanja Upravnog vijeća utvrđuje se Zakonom, aktom o osnivanju
i Statutom Škole.

Članak 8.

Čelnik i voditelj Škole je dekan.
Za dekana, putem javnog natječaja, može biti izabrana osoba u
znanstveno-nastavnom zvanju, nastavnom zvanju profesora visoke škole ili višeg
predavača, a bira ga i razrješava Stručno vijeće s mandatom, na način i u
postupku utvrđenom Statutom Škole. Izbor dekana potvrđuje Upravno vijeće.
U slučaju da Upravno vijeće ne potvrdi izbor dekana od strane Stručnog vijeća,
smatra se da dekan nije izabran. U tom slučaju natječaj će se ponoviti, a
Upravno vijeće, do izbora dekana na temelju ponovljenog natječaja, imenuje
vršitelja dužnosti dekana najduže do godinu dana. U tom razdoblju Škola će
provesti izbor za novog dekana.
Dekan obavlja sljedeće poslove:
– organizira i vodi Školu,
– predstavlja i zastupa Školu,
– poduzima sve pravne radnje u ime i za račun Škole,
– zastupa Školu u svim postupcima pred sudovima, upravnim i drugim državnim
tijelima, te pravnim osobama s javnim ovlastima,
– predlaže Stručnom vijeću i Upravnom vijeću mjere za unaprjeđenje rada Škole,
– daje pisanu punomoć drugoj osobi, u granicama svoje ovlasti, za zastupanje
Škole u pravnom prometu,
– određuje osobe ovlaštene za potpisivanje financijske i druge dokumentacije,
– predsjedava Stručnom vijeću,
– donosi opće akte u skladu sa Statutom,
– provodi odluke Upravnog vijeća i Stručnog vijeća,
– obavlja i druge poslove utvrđene Zakonom i Statutom Škole.

Članak 9.

Dekan ne može bez suglasnosti Upravnog vijeća sklapati poslove o stjecanju,
opterećenju i otuđenju nekretnina, ako vrijednost pravnog posla iznosi više od
100.000 kuna.
Škola ne može bez suglasnosti osnivača steći, opteretiti ili otuđiti nekretnine
ili drugu imovinu, niti ugovoriti drugi posao ako vrijednost pojedinačnog
ugovora iznosi više od 1.000.000 kuna.

Članak 10.

Stručno vijeće Škole odlučuje o stručnim i nastavnim pitanjima, sukladno Zakonu
i Statutu Škole.
Stručno vijeće Škole čine nastavnici, suradnici i studenti. Broj, sastav, način
izbora i mandat članova Stručnog vijeća iz redova nastavnika i suradnika pobliže
se određuje Statutom Škole.
Studenti čine najmanje 15% ukupnog broja članova Stručnog vijeća. Studente –
članove Stručnog vijeća biraju sami studenti sukladno Statutu Škole.

Članak 11.

Sredstva za osnivanje i početak rada Škole osigurana su u proračunu
Virovitičko-podravske županije i Grada Virovitice, a sredstva za redovnu
djelatnost Škole osiguravaju se iz sredstava državnog proračuna i iz vlastitih
prihoda.

Članak 12.

Za gubitke nastale poslovanjem kao i za druge svoje obveze, Škola odgovara
cijelom svojom imovinom.
Republika Hrvatska solidarno i neograničeno odgovara za obveze Škole.

Članak 13.

Ministar nadležan za visoko obrazovanje imenovat će privremenog dekana Škole u
roku od 15 dana od dana stupanja na snagu ove Uredbe.
Privremeni dekan obavit će pripreme za početak rada Škole, a osobito podnijeti
zahtjev za upis u Upisnik visokih učilišta, odnosno pribaviti dopusnicu ministra
nadležnog za visoko obrazovanje, kojom se utvrđuje da visoko učilište ispunjava
uvjete za početak obavljanja djelatnosti, poduzeti mjere za konstituiranje
Stručnog vijeća Škole, te podnijeti prijavu za upis u sudski registar.
Privremeni dekan donijet će privremeni Statut Škole, uz suglasnost osnivača.
Škola može započeti obavljati djelatnost danom upisa u sudski registar i Upisnik
visokih učilišta.

Članak 14.

Nakon konstituiranja Stručnog vijeća Škole, konstituirat će se Upravno vijeće
Škole, sukladno Zakonu, koje će u roku od 30 dana od dana imenovanja donijeti
Statut Škole na prijedlog Stručnog vijeća.

Članak 15.

Ova Uredba stupa na snagu danom objave u »Narodnim novi­nama«.

Klasa: 602-04/07-02/08
Urbroj: 5030108-07-3
Zagreb, 7. rujna 2007.

Predsjednik
**dr. sc. Ivo Sanader**, v. r.

Uredba, NN 94/2007-2821
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)